TV 2 Danmark

TV 2 Danmark A/S er en dansk public service tv-station. Hovedkanalen TV 2 har med en seerandel på omkring 25 % siden 1991 været Danmarks mest sete tv-kanal. Virksomheden har hovedsæde på Kvægtorvet på Rugårdsvej i Odense og har derudover en lokation på Teglholm Allé 16 i København. TV 2 er et 100 procent statsligt ejet aktieselskab, som i perioder har og fortsat er forsøgt delvist privatiseret. TV 2 råder over syv tv-kanaler samt en række digitale medier.

TV 2 beskæftiger flere end 1.300 ansatte og har en årsomsætning på cirka 3,2 milliarder kroner (2020).

Historie 

I 1986 vedtog Folketinget at etablere TV 2. Intentionen var at give Danmarks Radio konkurrence på formidling af nyheder på tv samt sikre et dansk alternativ til det voksende antal udenlandske tv-kanaler. Den nye kanal blev etableret som en selvejende institution, der blev underlagt en public service-forpligtelse og skulle finansieres af såvel licens som reklamer. Stationen blev etableret som en selvejende institution, der som del af den politiske aftale fik hovedsæde på Kvægtorvet i NV Odense. Den nødvendige kapital blev skaffet ved at optage et lån i Finansministeriet på 544 mio. kr. i 1987/1988, og lånet er siden tilbagebetalt med renter. Folketinget bevilgede ikke penge til stationens drift, bygninger og udstyr.

Folketinget besluttede ligeledes, at TV 2 skal fungere efter en enterprisemodel, hvor nyheder, aktualitet og sport produceres af stationen selv, mens øvrige programmer enten er licenskøb af film og serier eller programmer lavet af eksterne produktionsselskaber som fx Nordisk Film TV, Metronome Productions og Mastiff Media.

For at imødegå kritik af kommercialiseringen af tv med tv-reklamer udtalte Jørgen Schleimann, at "Det er jo ikke sådan, at udsendelserne bare er fyld mellem reklamerne. Sådan bliver det ikke."

Stationen havde premiere 1. oktober 1988 og brød DR's monopol på landsdækkende tv via et jordbaseret sendenet. Tidligere fandtes DR, lokal-tv-stationerne TV Syd og Kanal 2 og den fællesskandinaviske kanal TV3, der sendte via satellit fra London.

Blandt de første populære programmer var quizprogrammet Lykkehjulet og fredag aftens langvarige program Eleva2ren, som var et fredagsprogram, der kombinerede journalistik og underholdning.

TV 2's første direktør, Jørgen Schleimann, valgte at placere Nyhederne kl. 19.30, samme tid som DRs TV-Avisen. Det var ikke populært hos seerne, og i starten af 1989 blev Nyhederne flyttet til kl. 19. To år efter var TV 2 Danmarks mest sete tv-station, og TV 2 Nyhederne var Danmarks mest sete nyhedsudsendelse.

Til TV 2 blev der knyttet otte regionale tv-stationer, der fik en lille del af sendetiden. TV Syd eksisterede i forvejen, mens de øvrige blev etableret løbende fra 1988-91.

I begyndelsen blev der sendt to reklameblokke om dagen. De blev gradvis udvidet indtil 1992, hvor der blev sendt reklamer løbende over hele sendefladen. Det selvstændige selskab TV 2 Reklame A/S solgte reklamerne. Indtægterne herfra og bidraget fra licensmidlerne indgik i en fond, der fordelte midlerne til TV 2 og de regionale stationer. I 1997 blev fonden nedlagt, og TV 2 disponerede over midlerne. TV 2 Reklame og TV 2 fusionerede samtidig.

I 2003 blev selskabskonstruktionen ændret og siden har TV 2 været et statsligt ejet aktieselskab. TV 2 har ikke modtaget licens siden 30. juni 2004.

Ansatte

TV 2's administrerende direktører 
 Jørgen Schleimann: 1. april 1987–1. august 1992
 Tøger Seidenfaden: 1. august 1992–1. oktober 1993
 Jørgen Flindt Pedersen: 1. oktober 1993–31. december 1999
 Cristina Lage: 1. januar 2000–31. januar 2003
 Peter Parbo: 1. februar 2003–30. april 2006
 Per Mikael Jensen: 1. maj 2006–1. august 2007
 Anders Kronborg: 2. august 2007 – 30. november 2007
 Merete Eldrup: 1. december 2007 – 31. juli 2019 
 Anne Engdal Stig Christensen: siden 1. august 2019

Kritik 
TV 2 har ofte været kritiseret for at være mere borgerlig end DR; noget, der måske har hængt sammen med at stationen fra sin opståen har været reklamefinansieret. Påstanden har imidlertid ikke kunnet dokumenteres af forskere. Senest har forskere ved Syddansk Universitet undersøgt nyhedsdækningen på begge stationer og fundet, at der ikke er nogen systematisk forskel i tonen og måden at omtale bestemte politikere på.

TV 2 er desuden flere gange blevet kritiseret for at have bragt usande oplysninger bl.a. om
 den såkaldte Triple A-bande i 2005
 om p-pillen Yasmin i programmet Dags Dato i 2007
 og i 2009, hvor programmet Go' Morgen Danmark miskrediterede Wikipedia med falske oplysninger om (og af) programmets egne studieværter. Det sidste i et forsøg på at bevise, at oplysninger på Wikipedia og internettet generelt er usikre.

Privatisering 

Et af Regeringen Anders Fogh Rasmussen I's erklærede mål før dens tiltræden i 2001 var en privatisering af TV 2. Både kulturminister Brian Mikkelsen og Venstres medieordfører Jens Rohde erklærede, at det skulle ske inden 100 dage. Det løfte blev ikke holdt, men indledte den proces, der i december 2003 omdannede TV2 til et statsejet aktieselskab.

Administrerende direktør i 2002 for TV 2 Cristina Lage var erklæret modstander af en privatisering. Da kulturministeren i december 2002 udnævnte en ny bestyrelse, var det med et klart mandat om at forberede et salg. Der varede ikke længe, før Cristina Lage valgte at forlade TV 2 efter at bestyrelsen havde afvist hendes forslag om en organisationsændring, der bl.a. medførte en fyring af den privatiseringsvenlige økonomidirektør Peter Parbo. I stedet blev Parbo indsat som ny administrerende direktør. Det blev betonet, at hans kontrakt ville ophøre, så snart salget af tv-stationen var gennemført, og der blev heller ikke indsat en ny økonomidirektør. Men det skulle vise sig, at privatiseringen ikke var så nært forestående, som der her blev givet udtryk for.

Regeringen satte TV 2 til salg 28. oktober 2004. Efter klage fra lokal-tv-netværket TV Danmark pålagde EU-kommisionen i 2004 TV 2 at betale en bod på 628 mio. kr. til den danske stat. Stationen havde angiveligt modtaget beløbet i ulovlig statsstøtte i form af licens. Sagen blev indbragt for EF-domstolen af TV 2 og Kulturministeriet. Sagen er endnu ikke afgjort og regeringen meddelte 8. april 2005, at privatiseringen er sat i bero.

Privatiseringsplanerne betød, at TV 2 i 2004 for sidste gang modtog licensmidler. Siden har TV 2-koncernen været finansieret af reklamesalg og af abonnementsindtægter fra nichekanalerne og siden 2012 abonnementsindtægter fra hovedkanalen som supplement til reklameindtægterne.

TV 2 er stadig underlagt public service-forpligtelsen, og de regionale tv-stationer modtager fortsat licens.

Efter flere år med pæne regnskaber viste TV 2's regnskab for 2007 et underskud på 213,5 mio. kr. Underskuddet skyldtes svigtende indtægter fra reklamesalg samt omkostninger til driften af TV 2 Radio. Bestyrelsen og direktionen fremlagde 28. april 2008 en spareplan på 200 mio. kr., der medførte afskedigelse af 136 medarbejdere og salg af TV 2 Radio til SBS Broadcasting. Samtlige 56 ansatte på TV 2 Radio blev fyret. I resten af virksomheden fratrådte 69 frivilligt, mens 80 ansatte blev afskediget.. TV 2 har i dag en sund økonomi.[kilde mangler]

1. januar 2012 blev TV 2 en betalingskanal, alle, der ønsker at se TV 2 skal betale abonnement via en udbyder.

5. oktober 2017 offentliggjorde TV 2 sine mediepolitiske ønsker frem mod forhandlinger om et nyt medieforlig i 2018/2019. I den forbindelse udtalte adm. direktør Merete Eldrup, at TV 2's dobbelt bundlinje - økonomi og public service - bedst understøttes af en ejer med et publicistisk udgangspunkt, men der ikke foreligger holdninger til, om ejerskabet bør være offentligt eller privat.

TV 2's øvrige kanaler 

Frem til 2000 bestod TV 2-familien kun af TV 2 og de otte regionale stationer, men nye er kommet til:

 TV 2 Charlie startede 1. oktober 2004, og henvender sig til et ældre publikum. Kanalen kan modtages via abonnement hos alle tv-distributører. Kanalen kan også ses digitalt via TV 2 Play.
 TV 2 Play (hed opr. TV 2 Sputnik) havde premiere 6. december 2004 under navnet TV 2 Sputnik og er en internetkanal. Sputnik gav adgang til en lang række af TV 2's egne programmer. TV 2 Play giver adgang til indholdet fra TV 2's kanaler samt til TV 2's livekanaler - på pc, tablet, mobil, smarttv og tv-skærme via Apple TV og Google Chromecast.
 TV 2 NEWS havde premiere 1. december 2006. TV 2 NEWS sender nyheder og magasinprogrammer 24 timer i døgnet. Kanalen kan modtages via abonnement hos alle tv-distributører. Kanalen kan også ses digitalt via TV 2 Play.
 TV 2 Fri startede den 5. maj 2013. Det er TV 2's livsstilskanal. TV 2 Fri viser bl.a. noget om, mad, gør-det-selv og natur.
 TV 2 Sport startede den 9. januar 2015. I modsætning til den gamle kanal af samme navn, er denne kanal TV 2's egen.
 TV 2 Sport X startede den 4. januar 2020 med blandt andet fokus på international fodbold, ATP-tennis og NBA-basketball.
 TV 2 Echo startede 27. marts 2023 som TV 2's anden tv-kanal, der primært henvender sig til publikummet i aldersgruppen 15 til 40 år. Kanalen kan modtages via abonnement hos alle tv-distributører. Kanalen kan også ses digitalt via TV 2 Play.

Ophørte kanaler 

 TV 2 Zulu (fandtes 2000-2023)
 TV 2 Sport. (fandtes 2006-2013) 21. december 2006 offentliggjorde TV 2 og MTG, at de sammen ville lancere en sportskanal. 1. marts 2007. TV 2 Sport gik i luften den 11. april 2007 klokken 16.30. TV 2 SPORT HD gik i luften 2. januar 2008. som et spejl af TV 2 Sport. Efter årsskiftet 2012/2013 overtog MTG kanalen, der 7. januar 2013 blev til TV3 Sport 1.
 TV 2 Film, der fandtes 2005-2015, viste film hele døgnet..
 TV 2 HD startede januar 2012. Kanalen sender de samme programmer som TV 2 Danmark.
 TV 2 BUSINESS (fandtes i 2016) og henvendte sig primært til erhvervsinteresserede. Dog lukkede TV 2 BUSINESS igen 7 måneder efter lancering.

Succesfulde serier vist på TV 2 eller en søsterkanal 
· Strisser på Samsø (politiserie i 12 afsnit) sendt i perioden 1997-98

· Hotellet (63 afsnit) vist i perioden 2000-2002

· Anna Pihl (politiserie i 30 afsnit) blev vist 2006-08

· Lærkevej (22 afsnit) blev sendt i 2009

· Den som dræber (krimiserie i 10 afsnit) sendt i 2011

· Rita (skoleserie i 32 afsnit) er blevet vist 2012

· Badehotellet (historisk komedieserie i 39 afsnit) findes siden 2013

· Sygeplejeskolen (historisk hospitalsserie i foreløbig 12 afsnit) vist på TV 2 Charlie siden 2018

TV 2-regionerne 

TV 2 Danmark samarbejder med de selvstændige otte regionale TV-stationer, der producerer dels TV-indslag til deres egne 24 timers-kanaler, dels til de regionale nyhedsudsendelser, dels TV-indslag for TV 2 og nyhedsartikler på stationernes respektive hjemmesider ligesom på TV 2's nationale nyhedsside. Regionerne er selvstændige virksomheder og modtager licensstøtte uafhængigt af TV 2. Dog modtager TV 2 indtægterne for salg af reklamer omkring de regionale udsendelser, hvilket er blevet kritiseret for at være en slags indirekte statsstøtte.

TV 2/Nord er målrettet seere i Nordjylland. TV 2/Midt-Vest er for midt- og vestjyder. TV 2/Østjylland er regionen for seere i Østjylland. TV Syd er for Syd- og Sønderjylland. TV 2/Fyn er som navnet antyder for fynboere. TV 2/Øst er for borgere på Midt-, Vest- og Sydsjælland samt øerne. TV 2/Bornholm er for seere på Bornholm, mens TV 2 Kosmopol er for hovedstadsområdet inklusiv Nordsjælland.

Referencer

Eksterne henvisninger 

 TV 2's hjemmeside

 

 
Etableret i 1988
Virksomheder i Odense
Medlemmer af European Broadcasting Union
Public service-medier
Medier fra Danmark